b'\n_START_ARTICLE_\nEmil von Qvanten\n_START_PARAGRAPH_\nEmil von Qvanten (22. elokuuta 1827 Pori \xe2\x80\x93 5. joulukuuta 1903 Sanremo) oli suomalaissyntyinen runoilija._NEWLINE_Von Qvanten julkaisi kahtena vuonna 1845 ja 1849 runokalenterin L\xc3\xa4rkan (\'Leivonen\'), johon sis\xc3\xa4ltyy "Suomis s\xc3\xa5ng". Kokoelma Dikter (\'Runoja\') ilmestyi 1851. Salanimell\xc3\xa4 Peder S\xc3\xa4rkilax h\xc3\xa4n julkaisi vuonna 1855 poliittisen pamfletin Fennomani och skandinavism, jossa h\xc3\xa4n vaati Suomen erottamista Ven\xc3\xa4j\xc3\xa4st\xc3\xa4 ja asettui kannattamaan ajatusta suomalais-skandinaavisesta liittovaltiosta. Tilanne juontui Krimin sodasta. Von Qvanten oli muuttanut jo 1853 Suomesta Ruotsiin. Siell\xc3\xa4 h\xc3\xa4n oli aateloidun sukunsa edustajana valtiop\xc3\xa4ivill\xc3\xa4, ja h\xc3\xa4n oli kuningas Kaarle XV:n hovikirjastonhoitaja 1864\xe2\x80\x931872. H\xc3\xa4n matkusteli maailmalla ja asettui sitten 1890 Italiaan, miss\xc3\xa4 h\xc3\xa4n toimi lehtimiehen\xc3\xa4. Von Qvanten ei voinut el\xc3\xa4m\xc3\xa4ns\xc3\xa4 loppupuolella en\xc3\xa4\xc3\xa4 palata kotimaahansa ven\xc3\xa4l\xc3\xa4isvaltaa arvostelleitten kirjoitustensa vuoksi . Kootut runot Dikter, nya och gamla ilmestyi 1880. Emil von Qvanten on haudattu sukunsa aikanaan omistaman M\xc3\xa4nts\xc3\xa4l\xc3\xa4n Ylikartanon maille._NEWLINE_Von Qvanten kirjoitti sanat Suomen lauluun (\xe2\x80\x9dSuomi-S\xc3\xa5ng\xe2\x80\x9d) vuonna 1842. Runo on my\xc3\xb6hemmin tullut tunnetuksi kuorolauluna Fredrik Paciuksen s\xc3\xa4velt\xc3\xa4m\xc3\xa4ll\xc3\xa4 melodialla._NEWLINE_Von Qvantenin puoliso oli ruotsalainen kirjailija Aurora von Qvanten.'